
O čemu se mora voditi računa prilikom klanja životinje?


* 
* 
* 
* 
* 
* 
* 

 
O čemu se mora voditi računa prilikom klanja životinje?

Prilikom klanja životinje treba voditi računa o nekoliko stvari: prvo, treba dobro naoštriti nož da se životinja ne mrcvari. Šeddad b. Evs prenosi da je ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, rekao: *“Allah je naredio dobročinstvo u svim stvarima: kada ubijate, lijepo ubijajte, kada koljete, lijepo koljite, i dobro naoštrite nož kako ne biste napatili životinju.”* (Muslim i sabirači sunena.) Allahov Poslanik, ﷺ, zabranio je oštrenje noža pred životinjom. (Ibn Madže i Ahmed, 2/108/5864, s vjerodostojnim lancem prenosilaca. Vidjeti: *Es-Silsiletus-sahiha*, 7/356, i *Sahihut-tergib*, 1/631.)


Ibn Abbas prenosi da je Poslanik, ﷺ, prošao pored čovjeka koji je povalio ovcu i oštrio nož, pa mu je rekao: *“Želiš je usmrtiti dva puta, zašto nisi naoštrio nož prije klanja!”* (Hakim i Taberani. Hakim, Zehebi i Albani predanje smatraju vjerodostojnim. Vidjeti: *Sahihut-tergib*, 2/552.); drugo, jednu životinju ne treba klati pred drugom. Omer je vidio čovjeka koji kolje jednu životinju pred drugom, pa ga je udario. (Vidjeti: *Mugnil-muhtadž*, 4/272.)


Ako nije dopušteno oštrenje noža pred životinjom, kako onda može biti dopušteno klanje druge životinje pred njenim očima; i treće, životinju treba lijepo voditi do mjesta klanja, ne smije se vući za uši, noge, vunu, rep i sl. Omer b. Hattab vidio je čovjeka koji vuče ovcu za noge da je zakolje pa mu je rekao: “Teško ti se, vodi je u smrt na lijep način” (Abdurrezzak, 4/493/8605, sa slabim lancem prenosilaca. Vidjeti: *Daifut-tergib*, 1/340 i 2/93.); četvrto, žrtvu treba položiti na lijevu stranu i okrenuti prema kibli, osim deve, koja se kolje u stojećem položaju (Vidjeti: *Medžmu’ul-fetava*, 26/76, i *El-Medžmu*, 8/301.); i, peto, ne treba požurivati s deranjem životinje prije nego se čovjek uvjeri da je već mrtva. (Vidjeti: *El-Medžmu*, 9/81.) A Allah najbolje zna.


Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


